Carcaixent se suma a la Xarxa de Municipis Protegits contra la Violència de Genère
30 de juny de 2020

Carcaixent

Carcaixent és ja un dels municipis de la Xarxa de Municipis Protegits contra la Violència de Gènere de la Diputació de València després de l'adhesió aprovada en l'assemblea general celebrada ahir. Amb la incorporació de Carcaixent, la xarxa provincial contra la violència masclista creada al novembre de 2018 suma ja 84 localitats.

La Xarxa de Municipis Protegits contra la Violència de Gènere de la Diputació de València es va constituir el 14 de novembre de 2018 amb 49 ajuntaments fundadors, als quals l'àrea d'Igualtat de la corporació provincial va oferir la possibilitat de compartir recursos i esforços en la lluita contra esta xacra social que ens afecta a totes i tots. L'objectiu de la iniciativa és dotar de recursos als municipis per a ajudar-los a desenvolupar els seus propis plans d'igualtat i contra la violència de gènere.

El Comité Avaluador es va reunir en la prèvia de cada assemblea per a revisar que els municipis sol·licitants complien els requisits mínims exigibles per a sumar-se a la xarxa provincial, entre ells tindre una regidoria i un pla d'Igualtat, disposar de recursos econòmics i professionals propis en la lluita contra la violència masclista i, en el cas de municipis de menys de 20.000 habitants, estar connectats al sistema d'atenció telefònica ATENPRO.

Els 84 consistoris integrats en esta iniciativa provincial es repartiran els 500.000 euros destinats a actuacions i campanyes de prevenció i sensibilització en l'àmbit local, mentre la Diputació, a través de les seues àrees d'Igualtat i Administració General, continuarà formant a les tècniques i tècnics dels ajuntaments i a les policies locals en matèria de violència de gènere, en este últim cas en col·laboració amb l'Institut Valencià de Seguretat Pública i Emergències (IVASPE).

Més segures, més iguals

Des de l'àrea de Igualtat de l'ajuntament de Carcaixent va a posar-se en marxa el programa «Més segures, més iguals» un programa integral davant la violència de gènere dissenyat per a formar equips multidisciplinaris especialitzats a eradicar la violència de gènere des de l'actuació municipal.

La formació està dirigida a tot el personal municipal que intervé durant el procés d'assistència a víctimes de violència de gènere: equip d'igualtat, equip social, gabinet psicopedagògic, atenció jurídica, atenció psicològica, forces i cossos de seguretat, centres d'atenció sanitària, centres escolars i qualsevol altre agent que puga intervenir en esta assistència. El programa està dividit en quatre fases i durant el mes de juliol es treballarà la primera fase de formació de tots els agents implicats que té com a objectiu dotar-los del coneixement i les eines necessàries i suficients per a l’atenció de víctimes de violència de gènere.

La segona fase de formació consistirà d’una taula de treball amb el seu reglament de funcionament internet per assegurar el seu funcionament correcte a llarg termini. Tot seguit, en la tercera fase, es dissenyaran dels diferents documents d’actuació coordinada detallats que s’aplicaran en cadascun dels casos perquè totes les persones implicades sàpiguen actuar adequadament. Per últim, hi haurà una quarta fase de difusió del programa per assabentar a tota la població de la localitat de l’existència de l’equip de treball.

Xelo Pastor, regidora d’Igualtat, ha destacat la importància de formar part de la Xarxa de Municipis Protegits contra la Violència de Gènere de la Diputació de València «la incorporació a la xarxa ens dóna més recursos per lluitar contra la violència de gènere, així com també ens permetrà agafar l’experiència dels altres municipis i fomentar la formació del personal empleat públic en matèria de igualtat i violència de gènere».